b"\n_START_ARTICLE_\nRegistre Civil Espanyol\n_START_SECTION_\nHist\xc3\xb2ria\n_START_PARAGRAPH_\nEl Registre Civil a Espanya va comen\xc3\xa7ar l'1 de gener de 1871, arran de l'entrada en vigor de la Llei Provisional 2/1870, de 17 de juny, del Registre Civil i del Reglament per a l'execuci\xc3\xb3 de les lleis de matrimoni i Registre Civil, de 13 de desembre de 1870. Aquesta llei exigia a tots els municipis la creaci\xc3\xb3 d'un Registre civil en qu\xc3\xa8 s'havien inscriure les dades referents a l'estat civil de tots els espanyols (naixements, matrimonis, defuncions, etc.), al marge de les seves creences. La llei va ser presentada davant les Corts per Eugenio Montero R\xc3\xados, ministre de Gr\xc3\xa0cia i Just\xc3\xadcia. La legislaci\xc3\xb3 vigent a Espanya en relaci\xc3\xb3 amb el Registre Civil \xc3\xa9s la Llei 20/2011, de 21 de juliol, del Registre Civil, que va derogar l'anterior Llei del Registre Civil, de 8 de juny de 1957, amb efectes del 22 juliol 2014.  Cal dir que la versi\xc3\xb3 de 1957 del Registre Civil nom\xc3\xa9s permetia inscriure noms en castell\xc3\xa0 i els noms catalans eren expressament prohibits.\n_START_SECTION_\nSeccions\n_START_PARAGRAPH_\nSegons la normativa vigent fins a 2014, el Registre Civil est\xc3\xa0 dividit en quatre seccions, cadascuna de les quals es troba en llibres diferents, independents i formats amb els requisits reglamentaris, que reben el nom de: \xc2\xabnaixements i general\xc2\xbb, la primera; \xc2\xabMatrimonis\xc2\xbb, la segona; \xc2\xabDefuncions\xc2\xbb, la tercera i, finalment, \xc2\xabtuteles i representacions legals\xc2\xbb, la quarta. La m\xc3\xa9s important \xc3\xa9s la de naixements, ja que la inscripci\xc3\xb3 \xc3\xa9s el centre de la vida jur\xc3\xaddica de la persona; a m\xc3\xa9s, tamb\xc3\xa9 hi consten el sexe, l'edat, el nom, els cognoms i, en determinats casos, la filiaci\xc3\xb3. Tamb\xc3\xa9 ha de figurar en aquesta secci\xc3\xb3 l'eventual modificaci\xc3\xb3 de la capacitat, la nacionalitat o del ve\xc3\xafnatge civil. _NEWLINE_La Secci\xc3\xb3 de \xc2\xabmatrimonis\xc2\xbb s'obre amb la inscripci\xc3\xb3 de l'acte de celebraci\xc3\xb3 d'aquest, sigui quina sigui la forma en qu\xc3\xa8 s'hagi realitzat. Tamb\xc3\xa9 hi ha de constar la sent\xc3\xa8ncia i resolucions sobre nul\xc2\xb7litat, divorci o separaci\xc3\xb3 i tots els actes que suposin la fi de la relaci\xc3\xb3 conjugal. Tamb\xc3\xa9 poden inscriure els r\xc3\xa8gims de la societat conjugal i els actes i resolucions que els alterin. _NEWLINE_La finalitat de la Secci\xc3\xb3 de \xc2\xabdefuncions\xc2\xbb consisteix en la inscripci\xc3\xb3 de la mort de la persona i, si escau, la declaraci\xc3\xb3 de la mort, mentre que la Secci\xc3\xb3 quarta, la qual rep el nom de \xc2\xabtuteles i representacions legals\xc2\xbb, t\xc3\xa9 per objecte la inscripci\xc3\xb3 de la constituci\xc3\xb3 dels organismes tutelars i la resta de resolucions legals, aix\xc3\xad com la seva eventual modificaci\xc3\xb3. No t\xc3\xa9 cabuda en aquesta Secci\xc3\xb3 la inscripci\xc3\xb3 de la p\xc3\xa0tria potestat, ni les funcions tutelars que puguin correspondre a establiments de benefic\xc3\xa8ncia."